Durant la tramitació del concurs, es mantenen els òrgans de la persona jurídica deutora, sense perjudici dels efectes que sobre el seu funcionament produeixi la intervenció o la suspensió de les seves facultats d'administració i disposició.
L'administració concursal té dret d'assistència i de veu en les sessions dels òrgans col·legiats de la persona jurídica concursada.
A aquests efectes, ha de ser convocada en la mateixa forma i amb la mateixa antelació que els integrants de l'òrgan que s'ha de reunir.
La constitució de junta o assemblea o un altre òrgan col·legiat amb el caràcter d'universal no és vàlida sense la concurrència de l'administració concursal.
Els acords de la junta o de l'assemblea que puguin tenir contingut patrimonial o rellevància directa per al concurs requereixen, per a la seva eficàcia, de l'autorització o la confirmació de l'administració concursal.
Els administradors o liquidadors del deutor persona jurídica continuen amb la representació de l'entitat dins del concurs.
En cas de suspensió, les facultats d'administració i disposició pròpies de l'òrgan d'administració o liquidació passen a l'administració concursal.
En cas d'intervenció, aquestes facultats continuen sent exercides pels administradors o liquidadors, amb la supervisió de l'administració concursal, a qui correspon autoritzar o confirmar els actes d'administració i disposició.
Els apoderaments que puguin existir al mateix temps de la declaració de concurs queden afectats per la suspensió o la intervenció de les facultats patrimonials.
Si el càrrec d'administrador de la persona jurídica és retribuït, el jutge del concurs pot acordar que deixi de ser-ho o reduir l'import de la retribució, a la vista del contingut i la complexitat de les funcions d'administració i del patrimoni de la concursada.
A sol·licitud de l'administració concursal, el jutge li pot atribuir, sempre que estiguin afectats els interessos patrimonials de la persona jurídica concursada, l'exercici dels drets polítics que corresponguin a aquesta en altres entitats.
Durant la tramitació del concurs, es mantenen els òrgans de la persona jurídica deutora, sense perjudici dels efectes que sobre el seu funcionament produeixi la intervenció o la suspensió de les seves facultats d'administració i disposició i llevat del cas en el què, a conseqüència de l'obertura de la fase de liquidació, es declari el cessament dels administradors o liquidadors.
Els administradors concursals tenen dret d'assistència i de veu en les sessions dels òrgans col·legiats.
Sense perjudici de l'exercici de les accions de responsabilitat que, de conformitat amb el que estableixen altres lleis, assisteixin la persona jurídica deutora contra els seus administradors, auditors o liquidadors, també estan legitimats per exercir aquelles accions els administradors concursals sense necessitat d'acord previ de la junta o l'assemblea de socis.
Correspon al jutge del concurs la competència per conèixer de les accions a què es refereix el paràgraf anterior.
La formació de la secció de qualificació no afecta les accions de responsabilitat que s'hagin exercit.
Des de la declaració de concurs de persona jurídica, el jutge del concurs, d'ofici o a sol·licitud raonada de l'administració concursal, pot ordenar l'embargament de béns i drets dels seus administradors o liquidadors de dret o de fet, i dels que hagin tingut aquesta condició dins els dos anys anteriors a la data d'aquella declaració, quan de les actuacions resulti fonamentada la possibilitat que el concurs es qualifiqui com a culpable i que la massa activa sigui insuficient per satisfer tots els deutes.
L'embargament s'acorda per la quantia que el jutge consideri suficient i pot ser substituïda, a sol·licitud de l'interessat, per un aval d'entitat de crèdit.
Correspon exclusivament a l'administració concursal la reclamació, en el moment i la quantia que consideri convenient, del desemborsament de les aportacions socials que hagin estat diferides, sigui quin sigui el termini fixat a l'escriptura o als estatuts, i de les prestacions accessòries pendents de compliment.
De la mateixa manera, durant la tramitació del concurs de la societat, l'acció contra el soci o els socis subsidiàriament responsables dels deutes d'aquesta anteriors a la declaració de concurs correspon a l'administració concursal i, subsidiàriament, en el cas que preveu l'apartat 4 de l'article 54, als creditors, i no la poden exercir fins que s'aprovi el conveni o es liquidi el patrimoni social.
El jutge, d'ofici o a instància de l'administració concursal, pot ordenar l'embargament de béns i drets dels esmentats socis en la quantia que consideri suficient, quan de les actuacions resulti fonamentada la possibilitat que la massa activa sigui insuficient per satisfer tots els deutes, i, a sol·licitud de l'interessat, es pot acordar la substitució de l'embargament per un aval d'entitat de crèdit.